In nomine sanctæ et individuæ Trinitatis, notum fieri volo tam futuris quam præsentibus ego Hugo, Autissiodorensis episcopus, quod Ansericus de Monteregio monasterio Pontiniacensi, in manu nostra, concessit, sigilloque nostro bullari præcepit, quidquid habebat nemoris et terræ tam cultæ quam incultæ a via quæ ducit de Nentri ad Trementiacum usque ad semitam qua tenditur de Massengi ad Chableiam ex parte Villeri; insuper et pascua dedit in nemore de Erviel, absque ulla contradictione et in omni alia terra sua, si quam habet, usque ad aquas Seneim. Testes sunt Andreas de Baldament; Bernardus, capellanus de Monteregio; Guido de Dompetræ et Guido, filius ejus; Johannes magister ejusdem Guidonis; Garnerius de Dompetræ; Johannes molendinarius; Ollannus, monachus, cellerarius; et Guillelmus, panetarius. Præfatam donationem laudavit......... uxor ejusdem Anserici, coram his testibus: Stephano, abbate Regniaci; Rainaudo, archidiacono Autissiodorensi; Bernardo, capellano de Monteregio; Bernardo de Insula. Actum est hoc, anno ab Incarnatione Domini millesimo centesimo quadragesimo quinto; Eugenio papa; Ludovico rege Francorum et duce Aquitanorum.